Legea pumnului

Zicala „Nu aduce anul ce aduce ceasul” poate fi tradusă şi altfel: nu aduce tornada ce aduce ploaia. Sâmbătă după-amiază, poliţiştii Secţiei Rurale Dărmăneşti au fost chemaţi în satul Soloneţ, din comuna Todireşti, pentru a aplana un conflict izbucnit aproape din nimic.

În urma ploilor care au căzut în acea după-amiază, un bărbat în vârstă de 44 de ani şi tatăl acestuia au mers în grădina din spatele casei, unde au început să decolmateze şanţul pentru ca apa să nu-i inunde grădina. Imediat a ajuns acolo şi o vecină, împreună cu soţul ei şi cele două fete. Femeia i-a cerut vecinului să nu direcţioneze apa înspre casa lor, deoarece data trecută când au fost ploi abundente a avut curtea inundată.

Cum cele două părţi nu au ajuns la un numitor comun, bărbatul de 44 de ani a luat nişte pietre de pe jos şi a aruncat înspre femeie, lovind-o pe aceasta în zona genunchiului. Femeia nu a rămas nici ea datoare, şi, la rândul ei, a pus mâna pe nişte pietre ce se aflau pe drum şi a aruncat înspre vecin, lovindu-l în zona lombară.

În urma loviturii, bărbatul de 44 de ani a cerut ajutor medical, iar cei de pe ambulanţă i-au pus diagnosticul „contuzie lombară prin agresiune”. De partea cealaltă, femeia a refuzat să fie consultată de un echipaj medical.

În schimb, cei doi vecini s-au reclamat reciproc la poliţie pentru săvârşirea infracţiunii de „lovire sau alte violenţe”.